remissie voer janne steffens
kaerle etc. doen te wetene allen jegewoirdigen ende
toecomende dat wy ontfangen hebben die oitmoedige
supplicatie van jan steffens ingesetene der voighdye van
molle inhoudende hoe dat hy suppliant op alder $$$
dach int jaer xvc ende vier ende veertich hem heeft
gevonden inden avont in seker groot geselscap van
mannen ende vrouwen aldair omtrent jan cops huys
sulcke geruchte ende gevechte gebuerde dat die
voirs. suppliant inde aerde geslagen werde van eenen
geheeten sebastiaen cayvairts alias heens met zynen
complicien ende die voirs. suppliant met zynen medegeselle
geheeten peeter de jaghere alias croepel dit ziende dat men
op henlieden het gevechte was sueckende hebben
gelyckelyck met eenen cleynen eetmesken tegens den voirs.
sabastiaen met zynen consoirten strytbarich gewordden
nyet ziende waer zij stekende waren oft wyen
zy hadden mogen gequetst hebben gelyck hy
suppliant oick inder waerheyt alnoch nyet en weet
noch en soude weten te vercleren datter iemant van
hem oft den voirs. synen medegeselle alsdoen gequetst
wordde ende henlieden alsoo nyet geabsenteert
hebbende maer wantmen geseght heeft gelyck hij
suppliant verstaet dat die voirs. sebastiaen ten
selven tyde hadde ontfanghen eenen steeck achter
in syn schouderen dair aff hy corts dair naer
afflivich is gewordden ende datmen tselve op
henlieden vermoeyde soo heeft onsen drossaert
van brabant nu onlancx den voirs. suppliant ende
zynen medegeselle gevangen genomen ende noch
jegenwoirdelyck houdende is binnen onser stadt
van herentals aldair hy tegens den suppliant
ende synen medegeselle zoeverre heeft criminielyck geprocedeert
vuyt dyen hy seyde dat hem den persoon die den
manslach gehouden gedaen hadde was onbekent ende
dat hy suppliant ende syn medegeselle des voirs.
sebastiaens partye waeren ende anders egheene als dat die
vs. suppliant met vonnisse van schepenen aldaer es gewesen
tot scherper examinacie ende torture om welcke
ende torture te mogen ontgaen mitsgaders alle beschad#
ende inconvenienten die daer vuyt souden mogen commen zoe
den suppliant als zynen kinderen ende huysvrouwe om dat hy
duer onverdrachgelycke pyne soude moghen
bekennen tghene dwelck hy inder waerheyt
nyet en weet gedaen te hebben ende oick vuyter gr#
vs. beschamptheyt vanden torture die liever den d#
hadde te sterven dan die te lydene heeft hy suppliant
selven manslach op hem genoemen ende dien ach#
die vrienden ende maghen vanden afflivighen daer
aff satisfactie doen doen gelyck sy henlieden daer#
oick voer vernueght bekennen ende zoude wel w#
voere alsoo vele als hy daer aen mesdaen heeft m#
hebben aen ons oft onsen voirs. drossart in onsent
name dair van overcommen dwelck onse voirs. drossart
nyet doen en wilt in egheender manieren ons daer#
hy suppliant oidtmoedelyck biddende hem hier op te willen
verleenen onse gracie ende genade mitsgaders onsen oepene
brieven van remissie dair toe dienende soe
eest dat wy de saken voirscreven overgemerckth#
hier op gehadt dadvijs van onsen voirs. drossart
van brabant thomas nagels den voirs. jan
steffens suppliant genegen wesende tot zyne vo#
bede ende supplicatie ende hem willende in
dit stuck gracie ende genade prefereren voir rigeur
van justicien hebben inden geval als boven #
geremitteert ende quytgescouden vergheven remitteren ende scelden
quyte vuyt onse sunderlinge gracie mits desen tfait
ende manslach boven geruert mitgaders alle
peyne ende boete corporelle ende criminelle waer in
hy ter cause van dien met datter aencleeft jege#
ons ende justicie mesdaen ende mesbruyct mach
hebben hem als dair aff wederstellende ende
restituerende tot zyne goede name ende fame in
onsen lande ende hertochdomme van brabant
ende allen anderen onsen landen ende heerlyckheden
heerlyck mitsgaders tot zynen onverbuerde goeden
gelyck ende in alder manieren als hy was voir de
toecompste vanden manslach voirs. imponerende hier
op een een eeuwich swygen ende silencie onsen procureur
generael van brabant ende allen anderen onsen justicieren ende
officieren wye zy syn satisfactie ende beteringe
ierst ende alvoeren gedaen der geinteresseerde partye indien
die noch nyet gedaen en es ende eenige daer toe
staet cicilyck allenlyck behoudelyck oick dat de
voirs. suppliant gehouden wordt tvoirs. feyt ende manslach
jegens ons civilyck te beteren nair de gelegentheyt
vander mesdaet ende faculteyt van synen goeden ende
onse ordinancie daerop gemaect ende daerenboven
betaelen ende refonderen die redelycke costen van
justicien hier om gedaen ende naegevolcht ter
taxatie ende arbitrescepe van onsen lieven ende
getrouwen die cancellier ende luyden van
onsen raede in brabant die wy daer toe committeren
ende henlieden ontbieden ende bevelen dat voir
hen geroepen de ghene die hier over behoiren geroepen
te syne zy procederen wel ende dueghdelyck tot
verificatie ende interinemente van desen naer huere
voirme ende inhouden ende tot taxatie vander
voirs. amende civile ende costen van justicien voirs.
welck interinement de voirgenoempde suppliant sal
schuldich syn te versuecken voirden voirnoemde van onsen
rade binnen eenen halffven jaere naestcommende opte
peyne te verliesen deffect van desen ende dat
gedaen ende de voirs. amende civile getaxeert ge$$
ende betaelt synde in handen vanden ghenen van
onsen ontfanghers oft anderen onsen officiers dient dat
aengaen mach behoiren sal die daer aff gehouden
wordt ontfanck te maken rekeninge bewys
ende reliqua te doene tonsen proffyte metten anderen
penningen van synen ontfanghe zy onsen voirs.
marge: en $$ verantwoort
$$ ontfanck vanden
exploten
drossaet van brabant ende allen anderen
ende der smaelre heeren ons voirs. lants ende
hertochdoms van brabant justicieren ende officieren
dien dit aengaen mach oft hueren stedehouders doen
laten ende gedooghen den voirs. suppliant van dese
onse perdoene mitsgaders van allen den inhouden
desen inder vuegen ende manieren boven verhaelt
rustelyck vredelyck ende eeuwelyck genyeten ende gebruycken
sonder hem te doen oft te laten geschien nu noch in
toecommende tyden aen lyf noch aen goet eenich hinder
letssel oft moyenisse ter contrarien in eeniger
manieren ende zynen persoon jegewoirdelyck ge#
zoo voirs. is oft eenige van synen onverbuerde goeden
zyn of wairen hier naemaels daeromme gevangen
gearresteert oft eenichssins belet dat zy die
stellen ende setten oft doen stellen ende setten ter
stondt ende sonder vertreck tot geheelder ende volcommen
delivrancie want ons alsoo gelieft ende ten
eynde dat dit goet vast ende gestadich blyve
ten eeuwigen dagen zoo hebben wy onsen segel
hier aen doen hangen behoudelyck in anderen saken
ons recht ende eenen iegelyck tzyne in allen
gegeven in onser stadt van bruessele inde
maent van junio int jaer ons heeren duysent vyff
hondert achtenveertich van onsen keyserycke txx#
ende van onsen coninckrycken van castillien ende
anderen txxxiii ste aldus gescreven opte
plycke byden keyser in synen rade geteeckent
serrycken visa recepta
gecollationeert ende bevonden accorderende
met zynen originale by my